Nordjyske Maria Manø er en af omkring 7.000 tilmeldte danskere, som i dag går på gaden for at samle ind til Red Barnets landsindsamling.

Raslebøssen er byttet ud med en QR-kode, men ellers ligner Red Barnets landsindsamling sig selv. Maria Manø er studerende og har afsat sin formiddag til at samle ind i Aalborg centrum. -	Hvis det, at jeg bruger et par timer af min søndag, kan hjælpe børn rundt omkring i verden, så vil jeg rigtig gerne bruge min tid på det, fortæller hun. Hun banker på den ene dør efter den anden, og når der bliver lukket op, er de fleste indstillet på at spæde til den virtuelle indsamlingskasse – også selvom det er søndag, og nogle stadig er i morgenkåbe. -	Jeg synes, børn er vigtige. De er jo den generation, der skal komme efter os, og jeg har selv fem børnebørn, fortæller Henriette Duve i sin døråbning. Høje forbrugspriser afskrækker ikke Hun mærker, ligesom  mange nordjyder, de høje forbrugspriser, men det forhindrer hende ikke i at støtte Red Barnets indsamling. -	Jeg vil til enhver tid prioritere at støtte en sag som denne. Så må jeg spare et andet sted, lyder det. Også hos andre af de nordjyder, der åbner døren for Maria Manø, har de høje forbrugspriser ikke den store betydning for lysten til at bidrage. -	Det betyder ikke noget, når det er 50 eller 100 kroner, vi snakker. Det skal nok gå, siger Henrik Damgård. -	Det går bare ud over arvingerne, lyder det med et smil fra Kaj Nielsen. Se indslag fra indsamlingen herunder: Hjælp til børn i hele verden Indsamlingen skal hjælpe udsatte børn over hele verden. Blandt andet steder som Afrikas Horn, Pakistan og Ukraine, men også i Danmark er der behov for hjælp. -	Desværre ser vi også børn herhjemme, som er meget påvirket af stigende fødevarepriser. Derfor er det dejligt, at vi har så mange mennesker, der går rundt og samler ind, fortæller Johanne Schmidt-Nielsen, generalsekretær for Red Barnet. I Aalborg har Maria Manø en time tilbage af sin rute. Hun har ikke et bestemt beløb i hovedet, som hun gerne vil nå. For hende er det hjælpen, der tæller – uanset hvor meget man kan give. -	 Alt hjælper jo, så jeg er bare glad for dem, der vælger at hjælpe med at støtte, slutter hun. Sidste år indsamlede Red Barnet knap 8 mio. kr., og håbet er, at man kan nå op på et tilsvarende beløb i år.